Rampartytjies is deesdae net so deel van die voorbereidings vir die huweliksdag as die kombuistee vir die bruid – en gepraat van die bruid, “hennepartytjies”, die “vroulike weergawe” van rampartytjies, begin nou ook kop uitsteek in ons Afrikaanse kultuur.
Die rampartytjie is niks nuuts nie; reeds in die vyfde eeu voor Christus het die Spartane op die vooraand van die troue ’n fees vir die voornemende bruidegom gehou. Dit was eintlik om die jong, onskuldige bruidegom moed in te praat en raad te gee hoe om in sy nuwe rol as man in die huwelik op te tree.